
[bookmark: TextBodyBegin]Az Európai Parlament,
–	tekintettel a román Legfelsőbb Semmítő- és Ítélőszékhez tartozó Ügyészség által a Diana Iovanovici Şoşoacă ellen indított büntetőeljárással összefüggésben továbbított, a román igazságügyi miniszter által 2025. szeptember 24-i levélben eljuttatott és 2025. október 9-én a plenáris ülésen bejelentett, a Diana Iovanovici Şoşoacă mentelmi jogának felfüggesztésére irányuló kérelemre,
–	miután eljárási szabályzata 9. cikke (6) bekezdésének megfelelően, 2026. március 24-én meghallgatta Diana Iovanovici Şoşoacăt,
–	tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
–	tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én és 2019. december 19-én hozott ítéletekre[footnoteRef:2], [2:  	a Bíróság 2008. október 21-i ítélete, Marra kontra De Gregorio és Clemente, C 200/07. és C-201/07., ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C-163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Európai Parlament, T-346/11 és T-347/11, ECLI:EU:T:2013:23; a Bíróság 2019. december 19-i ítélete, Junqueras Vies, C-502/19, ECLI:EU:C:2019:1115.] 

–	tekintettel a román alkotmány 72. cikkének (1) és (2) bekezdésére,
–	tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
–	tekintettel a Jogi Bizottság jelentésére (A10-0117/2026),
A.	mivel a román igazságügyi miniszter 2025. szeptember 24-én kelt levelében továbbította a román Legfelsőbb Semmítő- és Ítélőszékhez tartozó Ügyészség arra irányuló kérelmét, hogy függesszék fel Diana Iovanovici Şoşoacă, Romániában megválasztott európai parlamenti képviselő mentelmi jogát a 2021. december 10. és 2025. február 11. között állítólagosan különböző időpontokban elkövetett több bűncselekményre vonatkozó büntetőeljárással összefüggésben;
B.	mivel a kérelem szerint három személy panaszt nyújtott be azzal kapcsolatban, hogy Diana Iovanovici Şoşoacă és mások a panaszosokat és egy negyedik személyt 2021. december 10-én egy bukaresti lakásban 15:40 és 16:00 között körülbelül 20 percre állítólag megfosztották szabadságuktól; mivel az állítólagos cselekmény a román büntető törvénykönyv 205. cikkének (1) bekezdése szerinti bűncselekménynek minősül;
C.	mivel a kérelem szerint 2024. február 28-án a román kormány „Elie Wiesel” Nemzeti Holokausztkutató Intézete arról értesítette az igazságügyi hatóságokat, hogy 2024. február 19-én az SOS România párt hivatalos honlapján állítólag közzétették e párt sajtóközleményét, amelyet Diana Iovanovici Şoşoacă ugyanezen párt elnökeként írt alá, és amelyben állítólag dicsőített egy, az országot katasztrófába sodró vagy háborús bűnöket elkövető személyek büntetőeljárás alá vonásáról és büntetéséről szóló 312/1945. sz. törvény értelmében háborús bűnösként elítélt személyt; mivel ez az állítólagos cselekmény a 31/2002. sz. sürgősségi kormányrendelet 5. cikke szerint bűncselekménynek minősül;
D.	mivel a kérelem szerint 2024. május 27-én a romániai antiszemitizmus nyomon követésével és az ellene folytatott küzdelemmel foglalkozó központ arról számolt be, hogy 2024. május 13-án és május 14-én Diana Iovanovici Șoșoacă állítólag nyilvános nyilatkozatokat tett – többek között a nyilvános Facebook-fiókján keresztül –, miközben a román parlament épületében tartózkodott, amely nyilatkozatokban a zsidókat kollektíven vádolta a román nép elleni történelmi bűncselekményekkel; mivel az állítólagos cselekmény az antiszemitizmus megelőzésére és leküzdésére irányuló intézkedésekről szóló 157/2018. sz. törvény 3. cikke értelmében bűncselekménynek minősül;
E.	mivel a kérelem szerint 2024. május 14-én Diana Iovanovici Șoșoacă, aki a román parlament épületében a román képviselőház és szenátus közös ülésén vett részt, állítólag olyan nyilatkozatokat tett, amelyekben kollektíven vádolta a zsidókat a román nép elleni történelmi bűncselekményekkel; mivel az állítólagos cselekmény a 31/2002. sz. sürgősségi kormányrendelet 6. cikkének (1) bekezdése szerinti bűncselekménynek minősül;
F.	mivel a kérelem szerint 2024. október 5-én és 6-án Diana Iovanovici Șoșoacă állítólag több nyilvános online nyilatkozatot tett, amelyekben dicsőített bizonyos, a román nemzeti jog szerint háborús bűncselekményeket elkövető vagy azokban részt vevő személyeket és mozgalmakat, és a zsidókat kollektíven történelmi és vallási bűncselekményekkel vádolta; mivel az állítólagos cselekmények a 31/2002. sz. sürgősségi kormányrendelet 5. cikke szerinti bűncselekménynek minősülnek;
G.	mivel a kérelem szerint 2024. december 1-jén Diana Iovanovici Șoșoacă állítólag egy, a román nemzeti jog szerint háborús bűncselekményekért elítélt személyt dicsőített nyilvánosan online nyilatkozatok, valamint a zsidó közösséggel kapcsolatos vasgárdista, rasszista és idegengyűlölő eszmék és koncepciók nyilvános népszerűsítése révén; mivel az állítólagos cselekmények a 31/2002. sz. sürgősségi kormányrendelet 5. cikke szerinti bűncselekménynek minősülnek;
H.	mivel a kérelem szerint 2024. december 15-én Diana Iovanovici Șoșoacă a korábban kiszabott közigazgatási bírsággal kapcsolatos feladataikat ellátó két rendőrt állítólag közvetlenül megfenyegetett, hogy velük szemben erőszakos cselekményeket követ el; mivel az állítólagos cselekmény a román büntető törvénykönyv 257. cikkének (1) és (4) bekezdése szerinti bűncselekménynek minősül;
I.	mivel a kérelem szerint 2025. február 25-én a Kommunizmus Bűncselekményeinek Kivizsgálásáért és a Román Száműzetésre Való Megemlékezésért Felelős Intézet – egy kormányzati szervezet – arról értesítette az igazságügyi hatóságokat, hogy 2025. február 11-én Diana Iovanovici Șoșoacă beszédet mondott az Európai Parlament plenáris ülésén, amelyben állítólag azt ajánlotta kollégáinak, hogy a külpolitikai stratégiákat Nicolae Ceaușescu stratégiái mintájára dolgozzák ki, akit a Bukaresti Területi Katonai Bíróság 1989. december 25-i ítéletében népirtás bűncselekményéért ítélt el; mivel ez az állítólagos cselekmény a 31/2002. sz. sürgősségi kormányrendelet 5. cikke szerint bűncselekménynek minősül;
J.	mivel Diana Iovanovici Şoşoacă asszonyt a 2024. júniusi európai választásokon az Európai Parlament képviselőjévé választották, és ezáltal a kérelemben említett 2021. december 10-én, 2024. február 19-én, valamint 2024. május 13-án és 14-én elkövetett állítólagos cselekmények idején nem volt az Európai Parlament képviselője; mivel Diana Iovanovici Șoșoacă európai parlamenti képviselő volt a kérelemben említett, 2024. október 5-én és 6-án, 2024. december 1-jén, 2024. december 15-én és 2025. február 11-én elkövetett állítólagos cselekmények idején; mivel a 2021. december 10-i és 2024. február 19-i állítólagos cselekményekkel kapcsolatos panaszokon vagy büntetőeljárásokon kívül a Diana Iovanovici Șoșoacă elleni összes többi büntetőeljárást az európai parlamenti képviselővé való megválasztását követően indították meg;
K.	mivel az Európai Unió kiváltságairól és mentességeiről szóló 7. jegyzőkönyv 8. cikke szerint feladataik ellátása során kifejtett véleményük vagy leadott szavazatuk miatt az Európai Parlament képviselői ellen nem folytatható vizsgálat, nem vehetők őrizetbe, és nem vonhatók bírósági eljárás alá;
L.	mivel a román nemzeti jog szerint háborús bűnösként elítélt Nicolae Ceaușescu állítólagos dicsőítésével kapcsolatban 2025. február 11-én elkövetett állítólagos bűncselekmény az Európai Parlament strasbourgi plenáris ülésén a „szélesebb körű átfogó EU-Közel-Kelet stratégiáról” szóló vita során általa tett felszólalásra vonatkozik; mivel ez a felszólalás ennél fogva az Európai Unió kiváltságairól és mentességeiről szóló 7. számú jegyzőkönyv 8. cikke alkalmazásában Diana Iovanovici Şoşoacă által az európai parlamenti képviselői feladatának ellátása során kinyilvánított véleménynek vagy leadott szavazatnak minősül;
M.	mivel az összes többi állítólagos bűncselekmény nem minősül, és a Diana Iovanovici Șoșoacă mentelmi jogának felfüggesztésére irányuló fennmaradó kérelem nem kapcsolódik semmilyen, az Európai Unió kiváltságairól és mentességeiről szóló 7. jegyzőkönyv 8. cikke értelmében a Diana Iovanovici Șoșoacă által feladatainak ellátása során kifejtett véleményhez vagy leadott szavazathoz;
N.	mivel az Európai Unió kiváltságairól és mentességeiről szóló 7. jegyzőkönyv 9. cikke első bekezdésének a) pontja szerint az Európai Parlament ülésszakainak ideje alatt az Európai Parlament tagjai saját tagállamuk területén a saját tagállamuk parlamentjének tagjaira vonatkozó mentességet élvezik;
O.	mivel a román alkotmány 72. cikkének (1) és (2) bekezdése a következőképpen rendelkezik:
„(1)	A képviselők vagy szenátorok nem vonhatók felelősségre a hivataluk gyakorlása során leadott szavazatokért vagy kifejtett politikai véleményekért.
(2)	A képviselőkkel és szenátorokkal szemben indulhat nyomozás és büntetőeljárás alá vonhatók olyan cselekmények miatt, melyek nem kapcsolódnak a mandátumuk gyakorlása keretében történő szavazáshoz vagy politikai véleménynyilvánításhoz, de a parlamenti kamarájuk – megfelelő meghallgatásukat követő – jóváhagyása nélkül náluk nem folytatható le házkutatás, nem vehetők őrizetbe és nem tartoztathatók le. Velük szemben a nyomozás megindítására és a vádemelésre kizárólag a Legfelsőbb Semmítő- és Ítélőszékhez tartozó Ügyészség jogosult. Minden ilyen ügyben a Legfelsőbb Semmítő- és Ítélőszék illetékes.”
P.	mivel az Európai Unió kiváltságairól és mentességeiről szóló 7. jegyzőkönyvben meghatározott mentelmi jog célja a Parlament és képviselői megóvása a parlamenti megbízatás teljesítése során végzett és e megbízatástól elválaszthatatlan tevékenységekkel összefüggésben velük szemben kezdeményezett bírósági eljárásoktól;
Q.	mivel az Európai Parlament eljárási szabályzata 5. cikkének (2) bekezdésével összhangban a parlamenti mentelmi jog nem a képviselők személyes kiváltsága, hanem a teljes Parlament és az egyes képviselők függetlenségének biztosítéka;
R.	mivel a Parlament ebben az esetben nem talált bizonyítékot fumus persecutionis fennállására, azaz olyan ténybeli elemekre, amelyek arra utalnának, hogy a szóban forgó bírósági eljárást azzal a szándékkal indították, hogy ártsanak Diana Iovanovici Șoșoacă Európai Parlament képviselőjeként folytatott politikai tevékenységének, és ezáltal a Parlament függetlenségének;
S.	mivel egyrészről a Parlament nem töltheti be bíróság szerepét, másrészről pedig a mentelmi jog felfüggesztésére irányuló eljárásban az érintett képviselő nem tekinthető vádlottnak[footnoteRef:3]; [3:  	A Törvényszék 2019. április 30-i ítélete, Briois kontra Európai Parlament, T-214/18, ECLI:EU:T:2019:266.] 

1.	úgy határoz, hogy a B., C., D., E., F., G. és H. pontban említett, állítólagos bűncselekmények tekintetében felfüggeszti Diana Iovanovici Şoşoacă mentelmi jogát;
2.	úgy határoz, hogy az I. pontban említett, állítólagos bűncselekmény tekintetében nem függeszti fel Diana Iovanovici Şoşoacă mentelmi jogát;
3.	utasítja elnökét, hogy haladéktalanul továbbítsa ezt a határozatot és illetékes bizottságának jelentését Románia illetékes hatóságainak és Diana Iovanovici Şoşoacănak.

